b'\n_START_ARTICLE_\nGeigerio ir Miulerio skaitiklis\n_START_PARAGRAPH_\nGeigerio ir Miulerio skaitiklis, Geigerio-Miulerio skaitiklis arba Geigerio skaitiklis (orig. Geiger-M\xc3\xbcller)\xc2\xa0\xe2\x80\x93 dujinis daleli\xc5\xb3 detektorius, matuojantis jonizuojan\xc4\x8di\xc4\x85j\xc4\x85 spinduliuot\xc4\x99.\n_START_SECTION_\nVeikimas\n_START_PARAGRAPH_\nGeigerio ir Miulerio skaitikliai naudojami jonizuojan\xc4\x8diai spinduliuotei aptikti, da\xc5\xbeniausiai alfa ir beta spinduliuotei, kartais ir kitai spinduliuotei. Pagrindin\xc4\x97 skaitiklio sudedamoji dalis\xc2\xa0\xe2\x80\x93 daviklis, vadinamas Geigerio-Miulerio vamzd\xc5\xbeiu, kuris yra pripildytas inertin\xc4\x97mis dujomis (da\xc5\xbeniausiai heliu, neonu ar argonu su halogen\xc5\xb3 priemai\xc5\xa1omis), j\xc5\xb3 b\xc5\xabna apie 90%, likusius 10% vamzdyje sudaro spirito garai. Kai dalel\xc4\x97 patenka \xc4\xaf \xc5\xa1\xc4\xaf vamzd\xc4\xaf, jonizuoja dujas, kurios tampa laid\xc5\xbeios ir trumpam sukuriama elektros srov\xc4\x97. Vamzdis tam tikru b\xc5\xabdu sustiprina duj\xc5\xb3 laidum\xc4\x85 ir nusiun\xc4\x8dia srov\xc4\x97s impuls\xc4\x85 \xc4\xaf skai\xc4\x8diuotuv\xc4\x85, fiksuojant\xc4\xaf impuls\xc5\xb3 skai\xc4\x8di\xc5\xb3._NEWLINE_Kai kurie Geigerio ir Miulerio skaitikliai gali b\xc5\xabti naudojami gama spinduliuotei matuoti, ta\xc4\x8diau j\xc5\xb3 jautrumas didel\xc4\x97s energijos gama spinduliavimui gali b\xc5\xabti ma\xc5\xbeesnis, nei kit\xc5\xb3 tip\xc5\xb3 detektori\xc5\xb3, kadangi Geigerio-Miulerio vamzdyje esan\xc4\x8di\xc5\xb3 duj\xc5\xb3 tankis ir didesn\xc4\x97s energijos fotonai praeina kamer\xc4\x85 nedetektuoti.\n_START_SECTION_\nTaikymas\n_START_PARAGRAPH_\nNors Geigerio ir Miulerio skaitiklis yra gana pigus \xc4\xafrenginys, ta\xc4\x8diau juo galima tik aptikti jonizuojan\xc4\x8dios spinduliuot\xc4\x97s egzistavim\xc4\x85 ir i\xc5\xa1matuoti jos intensyvum\xc4\x85. D\xc4\x97l konstrukcini\xc5\xb3 ypatybi\xc5\xb3 (\xc5\xber. Geigerio-Miulerio vamzdis) \xc5\xa1iais skaitikliais negalima nustatyti fiksuojam\xc5\xb3 daleli\xc5\xb3 energij\xc5\xb3.\n_START_SECTION_\nIstorija\n_START_PARAGRAPH_\nPirm\xc4\x85j\xc4\xaf tokio tipo skaitikl\xc4\xaf 1908\xc2\xa0m. sukonstravo Hansas Geigeris ir Ernestas Rezerfordas. Jis tegal\xc4\x97jo aptikti tik alfa daleles. 1928\xc2\xa0m. Geigeris ir Valteris Miuleris patobulino skaitikl\xc4\xaf, kad pastarasis gal\xc4\x97t\xc5\xb3 aptikti vis\xc5\xb3 r\xc5\xab\xc5\xa1i\xc5\xb3 jonizuojan\xc4\x8di\xc4\x85 spinduliuot\xc4\x99.'